 NA CHARLES WASONGA WAZIRI wa Teknolojia ya Habari na Mawasiliano (ICT) na Uchumi wa Kidijitali Eliud Owalo ametangaza kuwa Wakenya hawatalazimishwa kuchukua vitambulisho vya kitaifa vya kidijitali. Akiongea Jumatatu, Bw Owalo hata hivyo alisema kuwa vitambulisho hivyo ni muhimu kwani vitawasaidia Wakenya kupata huduma za serikali kwa urahisi. “Rais William Ruto alitangaza mnamo Mei 2023 kwamba kuanzia Septemba mpango wa kuwapa Wakenya vitambulisho vipya vya kidijitali utaanza. Lakini ilivyo nchini India, raia hawatalazimishwa kuchukua vitambulisho hivyo japo vitawafaa zaidi kuliko vile vya zamani,” Bw Owalo akasema. Bw Owalo alisema hayo alipokuwa akitoa ripoti ya utendakazi wa wizara yake katika kipindi cha miezi 10 iliyopita. Waziri alifafanua kuwa vitambulisho vya kidijitali ni tofauti kabisa na kadi za Huduma Namba zilizoanzishwa na utawala uliopita. “Utoaji wa vitambulisho vya kidijitali ni sehemu ya mpango wa serikali ya Kenya Kwanza kutoa huduma zake kwa mfumo wa kidijitali ilhali Huduma Namba ililenga kuhakikisha kuwa wale wanaopata huduma muhimu za serikali ni Wakenya halisi huku ikitenga wageni ambao wanaendesha shughuli zao nchini kinyume cha sheria,” Bw Owalo akasema katika mkahawa wa Serena jijini Nairobi. Waziri alisema kufikia sasa jumla ya huduma 5,280 za serikali zinatolewa kidijitali kupitia jukwaa la e-Citizen. “Hii ina maana kuwa kama serikali, kwa usadizi wa wizara hii, tumepitisha idadi lengwa ya huduma 5,000 kutolewa kidijitali kufikia Juni 30, 2023,” Bw Owalo akasema. Alisema serikali ya Kenya Kwanza ilipoingia mamlakani, ni hudumu 380 pekee zilizokuwa zikipatikana kupitia jukwaa la e-Citizen. “Lakini sasa tumeongeza huduma Mamlaka ya Ukusanyaji Ushuru (KRA), huduma za kutoa paspoti, Wizara ya Ardhi, Wizara ya Uchukuzi, Wizara ya Elimu, Wizara ya Afya, na udhibiti wa mipaka,” akasema. Aidha, waziri alisema kuwa kufikia sasa wizara yake imeanzisha jumla ya 420 vituo vyenye huduma za Wi-Fi kote nchini, haswa katika katika maeneo masoko na vituo vya magari ya uchukuzi. “Hii ina maana kuwa kama wizara tutapita idadi lengwa na vituo 25,000 vya mtandao wa Wi-Fi baada ya miaka mitano. Vituo hivi vitawasaidia Wakenya kuendesha biashara mitandaoni na hivyo kuongezea serikali mapato,” Bw Owalo akasema. Alisema kuwa Wizara yake imepata hakikisho kutoka kwa serikali za kaunti ambazo zimekubali kulipia gharama ya stima ili kufanikisha utendakazi wa vituo hivyo vya Wi-Fi. “Baada kupokea malalamishi kuwa baadhi ya vituo vya Wi-Fi havifanyika kazi, tulibaini kuwa hali hiyo ilisababishwa na kukatwa kwa stima. Kwa hivyo, serikali za kaunti zimetuhakikishia kuwa zitalipa stima ili kuhakikisha kuwa raia wanapata huduma za mawasiliano bila shida zozote,” Bw Owalo akaongeza. Aidha, aliwaomba wabunge kusaidia wizara yake kusaidia katika kulipia gharama ya stima kuwezesha vituo vya Wi-Fi kufanya kazi. Vile vile, Bw Owalo alisema kuwa kufikia sasa wizara yake imeanzisha maabara 174 kote nchini, haswa katika shule za umma. “Tayari tumeongea na serikali za kaunti na zimekubali kuwa tuunde maabara ya kidijitali katika vyuo anuai vilivyoko hadi katika ngazi za vijijini,” akasema. Wakati huo huo, Bw Owalo alisema kuwa kufikia Desemba mwaka huu serikali itaanza kutengeneza simu za kisasa za mkononi za bei nafuu. “Simu hizi zitagharimu dola 40 (Sh5,000) ili kuwawezesha Wakenya kupata huduma za serikali kupitia majukwaa ya kidijitali,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  